KOMISSION TÄYTÄNTÖÖNPANOASETUS (EU) 2021/1327,

annettu 10 päivänä elokuuta 2021,

täytäntöönpanoasetuksen (EU) 2021/405 liitteiden II, IX ja XV muuttamisesta siltä osin kuin on kyse niiden kolmansien maiden tai kolmansien maiden alueiden luetteloista, joista luonnonvaraisten kavioeläinten tuoreen lihan, vesiviljelystä peräisin olevien kalastustuotteiden ja hyönteisten lähetysten tulo unioniin on sallittua, ja mainitun täytäntöönpanoasetuksen liitteen XI oikaisemisesta siltä osin kuin on kyse niiden kolmansien maiden tai kolmansien maiden alueiden luettelosta, joista sammakonreisien ja etanoiden lähetysten tulo unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 127 artiklan 2 kohdan,

sekä katsoo seuraavaa:

(1) Komission delegoidulla asetuksella (EU) 2019/625 (2) täydennetään asetusta (EU) 2017/625 siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten tuloa unioniin kolmansista maista tai niiden alueilta koskevista vaatimuksista sen varmistamiseksi, että ne ovat asetuksen (EU) 2017/625 1 artiklan 2 kohdan a alakohdassa tarkoitetuissa elintarviketurvallisuutta koskevissa säännöissä vahvistettujen sovellettavien vaatimusten tai vähintään niitä vastaaviksi todettujen vaatimusten mukaiset. Näihin vaatimuksiin sisältyy niiden ihmisravinnoksi tarkoitettujen eläinten ja tavaroiden yksilöiminen, joiden tulo unioniin on sallittua ainoastaan asetuksen (EU) 2017/625 126 artiklan 2 kohdan a alakohdan mukaisesti luetellusta kolmannesta maasta tai sen alueelta.

(2) Kolmas maa tai sen alue voidaan sisällyttää asetuksen (EU) 2017/625 126 artiklan 2 kohdan a alakohdassa tarkoitettuun luetteloon vain siinä tapauksessa, että se täyttää asetuksen (EU) 2017/625 127 artiklassa ja delegoidun asetuksen (EU) 2019/625 4 artiklan a–f alakohdassa säädetyt vaatimukset. Delegoidun asetuksen (EU) 2019/625 4 artiklan f alakohdassa edellytetään tarvittaessa komission direktiivin 96/23/EY (3) mukaisesti hyväksymän jäämien valvontaohjelman olemassaoloa, sen täytäntöönpanoa ja siitä tiedottamista.

(3) Komission täytäntöönpanoasetuksessa (EU) 2021/405 (4) vahvistetaan niiden kolmansien maiden tai kolmansien maiden alueiden luettelot, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti. Komission päätöksellä 2011/163/EU (5) puolestaan hyväksytään tiettyjen kolmansien maiden toimittamat jäämien valvontasuunnitelmat tiettyjen mainitun päätöksen liitteessä lueteltujen eläinten ja eläinperäisten tuotteiden osalta.

(4) Komission täytäntöönpanopäätöksellä (EU) 2021/653 (6) muutettiin päätöstä 2011/163/EU ja hyväksyttiin tiettyjen kolmansien maiden toimittamat jäämien valvontasuunnitelmat, jotka täyttävät delegoidun asetuksen (EU) 2019/625 4 artiklan f alakohdassa säädetyn vaatimuksen. Osa näistä kolmansista maista oli jo toimittanut asianmukaisen näytön ja takeet siitä, että kyseiset eläimet ja tavarat täyttävät delegoidun asetuksen (EU) 2019/625 4 artiklan a–f alakohdassa säädetyt vaatimukset. Nämä maat olisi näin ollen sisällytettävä täytäntöönpanoasetuksessa (EU) 2021/405 vahvistettuihin luetteloihin.

(5) Täytäntöönpanopäätöksellä (EU) 2021/653 poistettiin tai rajoitettiin tiettyjen sellaisten kolmansien maiden jäämien valvontasuunnitelmien hyväksyntiä, jotka tällä hetkellä sisältyvät täytäntöönpanoasetuksessa (EU) 2021/405 vahvistettuihin luetteloihin. Täytäntöönpanoasetuksessa (EU) 2021/405 vahvistettuja luetteloja olisi sen vuoksi muutettava näitä maita koskevien hyväksyntien poistamiseksi tai rajoittamiseksi.

(6) Täytäntöönpanopäätöksellä (EU) 2021/653 hyväksyttiin Namibian toimittama luonnonvaraista riistaa koskeva jäämien valvontasuunnitelma. Koska Namibia on toimittanut riittävät todisteet ja takeet siitä, että se täyttää unionin lainsäädännön vaatimukset, jotka koskevat luonnonvaraisten kavioeläinten tuoreen lihan, lukuun ottamatta muita eläimenosia ja jauhelihaa, ja raakalihavalmisteiden lähetysten tuloa unioniin, Namibia olisi lisättävä täytäntöönpanoasetuksen (EU) 2021/405 liitteessä II vahvistettuun niiden kolmansien maiden luetteloon, joista luonnonvaraisten kavioeläinten lihan lähetysten tulo unioniin on sallittua, huomautuksella ”ainoastaan luonnonvarainen riista”.

(7) Täytäntöönpanopäätöksellä (EU) 2021/653 hyväksyttiin Nigerian toimittama vesiviljelytuotteita koskeva jäämien valvontasuunnitelma huomautuksella ”muut kuin eväkalat”, Koska Nigeria on toimittanut riittävät todisteet ja takeet siitä, että se täyttää unionin lainsäädännön vaatimukset, jotka koskevat vesiviljelystä peräisin olevien kalastustuotteiden lähetysten tuloa unioniin, olisi täytäntöönpanoasetuksen (EU) 2021/405 liitteessä IX vahvistetussa luettelossa olevaa Nigeriaa koskevaa kohtaa muutettava siten, että vesiviljelystä peräisin olevien kalastustuotteiden, eväkaloja lukuun ottamatta, lähetysten tulo unioniin Nigeriasta sallitaan.

(8) Täytäntöönpanopäätöksellä (EU) 2021/653 hyväksyttiin Omanin toimittama vesiviljelytuotteita koskeva jäämien valvontasuunnitelma huomautuksella ”muut kuin äyriäiset”, Koska Oman on toimittanut riittävät todisteet ja takeet siitä, että se täyttää unionin lainsäädännön vaatimukset, jotka koskevat vesiviljelystä peräisin olevien kalastustuotteiden lähetysten tuloa unioniin, olisi täytäntöönpanoasetuksen (EU) 2021/405 liitteessä IX vahvistetussa luettelossa olevaa Omania koskevaa kohtaa muutettava siten, että vesiviljelystä peräisin olevien kalastustuotteiden, äyriäisiä lukuun ottamatta, lähetysten tulo unioniin Nigeriasta sallitaan.

(9) Täytäntöönpanopäätöksellä (EU) 2021/653 lisättiin Falklandinsaarten, Montenegron, Marokon ja Ukrainan vesiviljelytuotteita koskevien jäämien valvontasuunnitelmien hyväksyntään huomautus ”muut kuin äyriäiset”. Vesiviljelystä peräisin olevien äyriäisten lähetysten tuloa unioniin näistä maista ei sen vuoksi pitäisi sallia. Sen vuoksi täytäntöönpanoasetuksen (EU) 2021/405 liitettä IX olisi muutettava.

(10) Täytäntöönpanopäätöksellä (EU) 2021/653 lisättiin Guatemalan, Mosambikin, Nicaraguan ja Tansanian vesiviljelytuotteita koskevien jäämien valvontasuunnitelmien hyväksyntään huomautus ”muut kuin eväkalat”. Vesiviljelystä peräisin olevien eväkalojen lähetysten tuloa unioniin näistä maista ei sen vuoksi pitäisi sallia. Sen vuoksi täytäntöönpanoasetuksen (EU) 2021/405 liitettä IX olisi muutettava.

(11) Täytäntöönpanopäätöksellä (EU) 2021/653 muutettiin vesiviljelytuotteisiin sovellettavia alaviitteitä. Ilmaisu ”ainoastaan äyriäiset” korvattiin ilmaisulla ”muut kuin eväkalat” ja ilmaisu ”ainoastaan eväkalat” ilmaisulla ”muut kuin äyriäiset”. Johdonmukaisuuden nimissä on aiheellista saattaa täytäntöönpanoasetuksen (EU) 2021/405 liitteessä IX olevien huomautusten sanamuoto vastaavaksi kuin täytäntöönpanopäätöksessä (EU) 2021/653.

(12) Yhdistyneen kuningaskunnan toimivaltainen viranomainen toimitti 12 päivänä maaliskuuta 2021 komissiolle lomakkeen, jota käytetään arvioitaessa ihmisravinnoksi tarkoitettujen hyönteisten tuloa unioniin. Yhdistyneen kuningaskunnan toimivaltainen viranomainen antoi kaikkiin kysymyksiin tyydyttävän vastauksen ja näin ollen toimitti komissiolle riittävät todisteet ja takeet siitä, että asetuksen (EU) 2017/625 126 artiklan 1 kohtaa vastaavat vaatimukset täyttyvät. Yhdistynyt kuningaskunta olisi sen vuoksi sisällytettävä täytäntöönpanoasetuksen (EU) 2021/405 liitteessä XV vahvistettuun luetteloon niistä kolmansista maista, joista hyönteisten lähetysten tulo unioniin on sallittua, sanotun kuitenkaan rajoittamatta unionin lainsäädännön soveltamista Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen Irlantia/Pohjois-Irlantia koskevan pöytäkirjan 5 artiklan 4 kohdan sekä kyseisen pöytäkirjan liitteen 2 mukaisesti.

(13) Sen vuoksi täytäntöönpanoasetuksen (EU) 2021/405 liitteitä II, IX ja XV olisi muutettava.

(14) Täytäntöönpanoasetuksen (EU) 2021/405 liitteessä XI on Armeniaa ja Azerbaidžania koskevia puutteita ja tuotetta koskevaan lupaan liittyviä virheitä. Nämä virheet muuttavat tekstin merkitystä.

(15) Sen vuoksi täytäntöönpanoasetuksen (EU) 2021/405 liite XI olisi oikaistava.

(16) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2021/405 liitteet II, IX, XI ja XV tämän asetuksen liitteessä olevalla tekstillä.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).

(3) Neuvoston direktiivi 96/23/EY, annettu 29 päivänä huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta (EYVL L 125, 23.5.1996, s. 10).

(4) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).

(5) Komission päätös 2011/163/EU, annettu 16 päivänä maaliskuuta 2011, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä (EUVL L 70, 17.3.2011, s. 40).

(6) Komission täytäntöönpanopäätös (EU) 2021/653, annettu 20 päivänä huhtikuuta 2021, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä annetun päätöksen 2011/163/EU muuttamisesta (EUVL L 138, 22.4.2021, s. 1).